Diari Oficial de la Generalitat Valenciana


Sumari del DOGV 3309, del 17-08-1998 (1998/6737)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana y l'empresa Seguretat i Promoció Industrial Valenciana, SA (SEPIVA), per a l'encomanda de gestió per a l'exercici del servei d'Inspecció Tècnica de Vehicles.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3309

Data del DOGV
:   17-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6737


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana y l'empresa Seguretat i Promoció Industrial Valenciana, SA (SEPIVA), per a l'encomanda de gestió per a l'exercici del servei d'Inspecció Tècnica de Vehicles. [1998/X6737]
  
Subscrit, després de la tramitació prèvia reglamentària, entre la Generalitat Valenciana i l'empresa Seguretat i Promoció Industrial Valenciana SA. (SEPIVA), el 6 de juny de 1997, un Conveni de col·laboració per a l'encomanda de gestió per a l'exercici del servei d'Inspecció Tècnica de Vehicles, i en compliment del que estableix l'article 15.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0483/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
València, 6 de juny de 1997
  
Reunits
  
D'una part, l'Honorable Senyor Diego Such Pérez, conseller d'Ocupació, Indústria i Comerç, que actua en representació de la Generalitat i que hi està autoritzat per mitjà de l'Acord del Govern Valencià de data 13 de maig de 1997.
  
De l'altra, el Sr. José Antonio Manteca Pérez, representant de l'entitat mercantil Seguretat i Promoció Industrial Valenciana, SA (a partir d'ara SEPIVA), que actua com a apoderat per a aquest acte segons l'escriptura d'elevació a públics d'acords de la Junta General, atorgada el 12 de setembre de 1995 davant el Sr. Alberto Domingo Puchol, notari de l'Il·lustre Col·legi de València.
  
Ambdues parts es reconeixen recíprocament plena capacitat per a adquirir drets i assumir obligacions en nom de les entitats que representen i, en virtut d'això,
  
Manifesten
  
El Decret 166 /1997, de 13 de maig, del Govern Valencià, ha deixat sense efecte l'adscripció a l'empresa pública SEPIVA, SA de la gestió de la inspecció tècnica de vehicles a la Comunitat Valenciana. Ha adoptat un règim de gestió indirecta sota la modalitat de concessió i ha regulat les funcions que, en l'àmbit de la inspecció tècnica de vehicles, haurà d'exercir SEPIVA en el futur. El desenvolupament i la concreta especificació d'aquestes funcions s'han tramés a un conveni de col·laboració a realitzar entre aquesta empresa i la Generalitat Valenciana.
  
De conformitat amb els articles 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 155.2 de la Llei 13/1995, de 18 de maig, de Contractes de les Administracions Públiques, ambdues entitats formalitzen un acord exprés de comanda de gestió mitjançant la subscripció d'un conveni de col·laboració adreçat a la consecució de les finalitats establides en el paràgraf anterior; aquest conveni de col·laboració es regirà per les següents
  
Clàusules
  
Primera
  
Aquest conveni de col·laboració, que es formalitza desplegant allò que disposa l'article 2 del Decret 166 /1997, de 13 de maig, del Govern Valencià, té per objecte especificar les funcions de caràcter tècnic i material que, de conformitat amb l'esmentada, han sigut assignades a l'entitat SEPIVA pel que fa a la gestió del servei d'inspecció tècnica de vehicles en l'àmbit de la Comunitat Valenciana.
  
Aquest conveni té, per tant, caràcter condicional, i regirà mentre hi haja estacions d'ITV sotmeses a un règim de concessió.
  
Segona
  
La Conselleria d'Ocupació, Indústria i Comerç encomana a l'entitat SEPIVA l'exercici de les funcions següents:
  
1. Arxiu. L'entitat SEPIVA s'encarregarà del manteniment de l'arxiu oficial de tots els vehicles matriculats en cada província de la Comunitat Valenciana. En aquest s'arxivarà l'acta de matriculació, l'historial que reculla les incidències dels vehicles durant la vida d'aquest (com ara reformes, duplicats,...) mitjançant una còpia de les fitxes tècniques corresponents en model oficial, i també la baixa dels esmentats vehicles.
  
2. Control. L'entitat SEPIVA s'encarregarà de controlar el correcte funcionament del servei públic d'inspecció tècnica de vehicles, i també, en general, el compliment per part dels concessionaris de les condicions de caràcter tècnic i de funcionament imposades per la normativa vigent i per les estipulacions del contracte.
  
3. Assessorament i centralització del funcionament de les empreses concessionàries. L'entitat SEPIVA participarà en els òrgans previstos en els corresponents plecs contractuals, a fi que, en l'esmentat fòrum, puga prestar assessorament a les empreses concessionàries, aconseguint així homogeneïtzar els criteris de funcionament, de manera que aquest servei públic es preste amb uns nivells òptims de satisfacció per als usuaris.
  
4. Assessorament i informació a la Generalitat Valenciana en matèria d'inspecció tècnica de vehicles. Amb aquesta finalitat, SEPIVA prestarà la col·laboració tècnica que li demanen els òrgans de la Generalitat en l'exercici de les seues competències.
  
Tercera
  
La comanda de les funcions que s'indiquen en l'estipulació anterior tindrà vigència, per a cada concessionari, des del dia en què es formalitze la corresponent concessió fins a l'extinció de cadascuna.
  
Quarta
  
Com a contraprestació de les funcions que s'encomanen a SEPIVA, aquesta entitat percebrà una retribució a càrrec de cada concessionari, denominada cànon de serveis auxiliars, la quantia i la forma de pagament de la qual es determinaran en els corresponents plecs de clàusules administratives particulars de cada concessió.
  
Cinquena
  
La retribució indicada en l'estipulació anterior no constitueix cap contraprestació pels mitjans materials, l'ús dels quals es cedisca al concessionari i, en conseqüència, és independent del preu o l'arrendament dels béns de SEPIVA afectes a cada estació.
  
Sisena
  
SEPIVA es compromet a cedir a les persones o entitats que resulten adjudicatàries de les respectives concessions, l'ús de les estacions i els altres béns materials afectes a la prestació del servei d'inspecció tècnica de vehicles que siguen de la seua titularitat.
  
El compromís contractual adquirit per SEPIVA té, a efectes legals, el caràcter d'estipulació a favor de tercer.
  
I com a prova de conformitat, el signen en doble exemplar en el lloc i en la data ut supra, i queda un exemplar en poder de cadascuna de les parts signatàries.
  
Per la Generalitat Valenciana: Diego Such Pérez.
  
Per SEPIVA, SA: José Antonio Manteca Pérez.